Referat af ordinær generalforsamling i grundejerforeningen Solhøj

tirsdag d. 16. april 2013

**Dagsorden:**

1. Valg af dirigent
2. Bestyrelsens beretning
3. Snerydning afrapportering
4. Regnskab
5. Forslag
	1. Snerydning
6. Budget og fastsættelse af kontingent
7. Fastsættelse af administrationsudgifter
8. Valg af bestyrelse og suppleanter
9. Valg af revisorer og suppleanter
10. Eventuelt

**Referat:**

Ad 1) Da der ikke var frivillige blandt de fremmødte, der ville påtage sig dirigentrollen, var det Mikkel Svendsen fra bestyrelsen, der blev valgt til denne post. Han konstaterede, at der var indkaldt til generalforsamling i overensstemmelse med vedtægterne.

Ad2) Holger Liliendahl stod for bestyrelsens beretning, der kort opsummeret bestod af følgende punkter:

* Der er blevet udskiftet 4 pullerter
* Der har været samarbejde med Lille Solhøj om maling af hajtænder på Haraldstedvej
* Der blev afholdt ekstraordinær generalforsamling i efteråret, hvor snerydningsordningen blev vedtaget
* Der blev afholdt sommerfest hos Anne-Marie og Tony på Tølløsevej. Tak for det arrangement.
* Der er blevet afholdt syn med DONG, Københavns Kommune og Kemp & Lauritzen vedr. nedgravning af elkabler. Det kan i den forbindelse præciseres, at der bliver gravet et trækrør ned til fiber på Lindholmsvej samt sat kabelskabe op, men der bliver ikke ført fiber på nuværende tidspunkt.

Der blev stillet spørgsmål til placering af pullerter, da en af medlemmerne mente, at det var umuligt for store køretøjer at passere bumpene, når der stod parkerede biler tæt på. Bestyrelsen forklarede, at der skal være pullerter, så længe bumpene er formet, som de er. Bestyrelsen lovede at undersøge, om der er regler for, hvor tæt pullerter skal placeres på bump eller om der er noget der kan gøres mod parkeringen.

Bestyrelsens beretning blev taget til efterretning.

Ad 3) Bestyrelsen rapporterede, at der har været et noget anstrengt samarbejdsforhold med Snevagten. Samarbejdet startede med, at der slet ikke blev ryddet, men på trods af dette blev der fremsendt fakturaer. Det tog lang tid at få Snevagten til at acceptere, at disse ikke ville blive betalt, men det lykkedes til sidst. Herefter kunne bestyrelsen konstatere, at hverken rydningen eller saltningen var tilfredsstillende. Snevagten ønskede ikke at mødes om dette, men meldte til sidst, at de ikke kunne gøre det bedre, da vejene i grundejerforeningen ikke egner sig til at blive ryddet med plov. Sæsonen sluttede med, at der hver gang blev fremsendt 2 fakturaer per kørsel. Bestyrelsen ønsker derfor ikke at fortsætte samarbejde med denne leverandør. Snerydningsordningen har kostet foreningen ca. 34.000 DKK.

Ad4) Der var ingen kommentarer til regnskabet, der blev enstemmigt godkendt.

Ad 5) Da bestyrelsen ikke ønskede at fortsætte samarbejdet med Snevagten, ønskede bestyrelsen at vide, om grundejerne ønskede, at bestyrelsen indhenter nye tilbud på snerydning, eller om grundejerne ikke ønsker at få foretaget snerydning. Dette var derfor sat til afstemning på generalforsamlingen. Der var 16 stemmeberettigede til stede på generalforsamlingen, og der var afgivet 2 skriftlige stemmer.

Resultatet af afstemningen var, at der var 15 for og 3 imod, hvorfor bestyrelsen vil indhente nye tilbud og fremlægge disse ved en ekstraordinær generalforsamling.

Ad 6) bestyrelsen havde glemt at budgettere med de ca. 30.000, som er brugt i 2013 til snerydning. Budgettet vil derfor blive revideret.

Herudover blev det forslået, at såfremt man beslutter sig for en sneordning, skal kontingentet forhøjes. Bestyrelsen vil tage dette med som et punkt til den ekstraordinære generalforsamling.

Ad 7) Det blev vedtaget, at administrationsudgifterne er uændrede, så hvert bestyrelsesmedlem modtager 500,00 DKK i honorar, mens kasseren modtager 2.500,00 DKK.

Ad 8) Morten Egholm og Mikkel Svendsen ønskede begge at genopstille og blev begge genvalgt.

Per Høyrup fra Lidemarksvej 5 blev valgt som suppleant til bestyrelsen.

Ad 9) Lis Jensen og Jan Jungbjerg genopstillede begge og blev begge valgt.

Ad 10) Der blev stillet forslag om, at der skal opstilles skilte ved indkørslen til foreningen med ”uvedkommende ingen adgang”. Dette blev diskuteret, men der var ikke stemning for det.

Bestyrelsen uddelte brochurer om nabohjælp og oplyste, at nogle hustande i grundejerforeningen allerede har tilmeldt sig dette. Det er en ordning, man selv tilmelder sig. Se mere på [www.nabohjælp.dk](http://www.nabohjælp.dk)

Under dette punkt oplyste Bjørn fra Lindholmsvej NR??, at han havde en ordning med alarm til naboen. Det blev aftalt, at Bjørn ville undersøge mulighederne for en sådan ordning og evt. præsentere dette ved en kommende generalforsamling.

Endelig opfordrede bestyrelsen til, at der er nogle, der melder sig til at arrangere sommerfest, fastelavnsfest eller andre arrangementer man kunne have lyst til. Alle er meget velkomne til at henvende sig til bestyrelsen via hjemmesiden: [www.grundsolhoj.dk](http://www.grundsolhoj.dk). her kan man desuden tilmelde sig nyhedsmailen, så man modtager en mail, når der sker nye tiltag i grundejerforeningen.